[ความประทับใจ / บรรยากาศ / บริการ]
เราแวะมาเที่ยวลำปางกันครับ ร้านเด่นๆ มีให้เลือกไม่มาก ร้านนี้เลยกลายมาเป็น target ของเรา ร้านค่อนข้างกว้าง ส่วนมากเป็นแบบติดพัดลม แต่ก็ไม่ร้อนมาก ดีตรงที่มีความเป็น One-stop service ในแง่ที่ของฝากประจำจังหวัด/เมืองเหนือในร้านก็มีเยอะ ทานเสร็จ ซื้อของฝากกลับบ้านได้เลย ซึ่งก็แปลกใจว่าทำไมคนถึงเยอะได้ขนาดนี้ วันนั้นเราทานข้าวกลางวันเลทกันครับ มาประมาณบ่ายกว่าๆ เกือบบ่ายสอง คนยังเยอะเต็มร้านจนต้องรอเขาเคลียร์โต๊ะอยู่พักหนึ่ง ก็ได้นั่ง พอเราทานเสร็จก็บ่ายสองคล้อยไปทางบ่ายสาม ร้านก็ตั้งป้ายหน้าร้านทันทีว่าอาหารหมดจ้า (ร้านเปิด 8.00-15.00 น. แต่ก็อย่าได้ประมาทไปใกล้ๆ เวลาปิดร้านนะครัช) ส่วนอาหารก็ต้องรอพักหนึ่งครับกว่าจะมาครบ เข้าใจเพราะลูกค้าเยอะจริงๆ พนักงานมีต้องให้เราทวงออเดอร์บ้าง บริการอยู่ในระดับที่พอรับได้

[ราคา / ความคุ้มค่า]
355 บาท 3 คน ถือว่าราคามิตรภาพมากๆ ครับ เพราะเราสั่งกันไปหลายอย่างมาก อิ่มท้องจรดเย็น อาหารอร่อยเป็นบางอย่าง โดยเฉพาะไก่ย่างนี่ห้ามพลาดเลยครับ 

[ที่ตั้งร้าน]
ร้านนี้อยู่จังหวัดลำปางครับ ถนนสนามบิน ใกล้ๆ ร้านหนังสือดวงกมล จอดรถข้างทาง 2 ฝั่ง ได้เลยครับ แต่วันที่ไปรถเยอะ เลยแอบไปจอดในร้านหนังสือดวงกมล เขาก็ไม่ได้ว่าอะไรครับ

[เมนูที่สั่ง]
- ไก่ย่าง [ครึ่งตัว 75.-] ต้องยอมรับว่าร้านนี้ไก่ย่างเขาอร่อยจริง เนื้อนุ่ม มีการทาหนังปรุงรสก่อนเอาไปย่างทำให้รสชาติของหนังมีเค็มๆ หวานๆ เล็กน้อย แล้วก็ย่างดีครับ หนังสีน้ำตาลที่ยัง juicy ไม่แห้งผาก อร่อยดี รู้งี้น่าจะสั่งมา 1 ตัวถ้วนๆ 
- ส้มตำไทย [40.-] รสชาติตามาตรฐานทั่วไป สามารถติ๊กได้ในใบจดออเดอร์ว่าจะเอาแบบไม่เผ็ด พอดี เผ็ด เราสั่งแบบพอดีมา แต่สำหรับผม ผมว่าแบบนี้ถือว่าไม่เผ็ด ถ้าเป็นคนภาคกลางหรืออีสาน แนะนำให้ติ๊กเผ็ดโลด 
- ขนมจีนน้ำยาปลาช่อน [ถ้วยใหญ่ 40.- / ขนมจีนกระจาดละ 15.- x 2] ก็ถือว่ารสชาติใช้ได้ครับ แต่ยังอร่อยกว่านี้ได้ น้ำยายังไม่ค่อยเข้มข้น ยังไม่ถึงเครื่องมากเท่าไหร่ อยากให้ได้กลิ่นหอมของกระชายมากกว่านี้จะดีครับ
- ปอเปี๊ยะญวนทอด [60.-] อร่อยใช้ได้ครับ แป้งกรอบดี ผักสด น้ำจิ้มหวานๆ เปรี้ยวๆ กำลังดี แต่ตอนจิ้มไส้แตกง่ายไปนิดครับ
- หมูยอลวกจิ้ม [45.-] เฉยๆ ครับ รสชาติออกจืดๆ ดีที่มีน้ำจิ้มซีฟู้ดมาชดเชยครับ เลยได้รสชาติขึ้นมา
- ลูกชิ้นหมูปิ้ง [30.-] เฉยๆ ครับ ไม่อิ่มเลย ลูกชิ้นหมูไซส์มินิมากกก ลูกนึงเท่ากับเม็ดบัวลอยยย